b'\n_START_ARTICLE_\nJan Myrdal\n_START_SECTION_\nFamiliebakgrunn og selvbiografien Barndom\n_START_PARAGRAPH_\nHan er s\xc3\xb8nn av de fremtredende svenske sosialdemokratiske politikerne Alva og Gunnar Myrdal. Det radikale bruddet med foreldrene representerer p\xc3\xa5 det personlige planet i stor grad en gjenspeiling av bruddet med sosialdemokratiet p\xc3\xa5 det politiske planet. Han br\xc3\xb8t all kontakt med sin mor i 1967 og m\xc3\xb8tte henne aldri igjen de siste 20 \xc3\xa5rene av hennes liv._NEWLINE_Selvbiografien Barndom fra 1982, som er en av Myrdals best kjente b\xc3\xb8ker, vakte sterke reaksjoner p\xc3\xa5 grunn sine ubarmhjertige beskrivelser av foreldrene Alva og Gunnar. Blant dem som reagerte var Jan Myrdals s\xc3\xb8sken, og de ville klage boka inn for Justitieombudsmannen. Hans egen far, Gunnar Myrdal, truet med injuries\xc3\xb8ksm\xc3\xa5l og dissekerte boken setning for setning og fotnote for fotnote.\n_START_SECTION_\nPolitisk og publisistisk virksomhet\n_START_PARAGRAPH_\nEtter at han gikk ut av Sveriges Kommunistiska Parti i 1965 har Myrdal v\xc3\xa6rt partipolitisk uavhengig. Han har imidlertid hele tiden st\xc3\xa5tt i den marxistisk-leninistiske tradisjonen, og har blant annet v\xc3\xa6rt knyttet til kretsen rundt studentforbundet Clart\xc3\xa9. Han har ogs\xc3\xa5 st\xc3\xa5tt og st\xc3\xa5r fortsatt den maoistiske bevegelsen sv\xc3\xa6rt n\xc3\xa6r._NEWLINE_Myrdal har p\xc3\xa5 den ene siden blitt kritisert for \xc3\xa5 forsvare overgrep beg\xc3\xa5tt i sosialismens navn. Han har blant annet uttrykt sterk st\xc3\xb8tte for Albania under Enver Hoxha og Kambodsja under Pol Pot. Etter at han i 1989 uttrykte tilfredshet med at de kinesiske kommunistmyndighetene slo ned protestene p\xc3\xa5 Den himmelske freds plass, var det flere fremtredende medlemmer av PEN-klubben som gikk inn for eksklusjon av ham og ektefellen Gun Kessle. Han har ogs\xc3\xa5 g\xc3\xa5tt langt i sin forst\xc3\xa5else av Ayatollah Khomeinis fatwa mot Salman Rushdie. P\xc3\xa5 den andre siden har han g\xc3\xa5tt i bresjen for ytringsfrihet, uavhengig av innhold. Blant annet har han forsvart nazistenes organisasjons- og ytringsfrihet, og tatt til orde for \xc3\xa5 forhindre fremst\xc3\xb8t i retning av et forbud mot Adolf Hitlers Mein Kampf._NEWLINE_Han har ogs\xc3\xa5 forsvart den franske holocaustfornekteren Robert Faurrison. Da en debatt om Faurrison raste i Sverige i 1981 skrev Myrdal i Svenska Dagbladet: \xc2\xabFaurissonaff\xc3\xa4ren \xc3\xa4r en skandal. Professor Faurisson har inte bara utsatts f\xc3\xb6r skymflig behandling och jagats i universitetet p\xc3\xa5 SA-man\xc3\xa9r av stormtruppsorganiserade studenter. Han har ocks\xc3\xa5 f\xc3\xa5tt lika litet skydd mot detta som liberala och radikala tyska professorer fick, n\xc3\xa4r de utsattes f\xc3\xb6r liknande behandling \xc3\xa5ren 1928-1933. Myndigheterna har ber\xc3\xb6vat honom hans akademiska frihet. Tidningarna har hetsat mot honom.\xc2\xbb_NEWLINE_En stor del av Myrdals forfatterskap best\xc3\xa5r av beskrivelser av reiser han har foretatt i ulike land, ofte sammen med Gun Kessle. Han har ogs\xc3\xa5 gitt ut en rekke artikkelsamlinger og b\xc3\xb8ker av mer filosofisk karakter. Til den siste kategorien b\xc3\xb8r ogs\xc3\xa5 regnes en rekke halvbiografiske verker han har skrevet opp gjennom \xc3\xa5rene, der han vever erfaringene sine sammen med politiske og filosofiske betraktninger. Han er i dag fast bidragsyter til en rekke publikasjoner, og er en av drivkreftene bak Folket i Bild/Kulturfront._NEWLINE_I 2010 deltok Myrdal p\xc3\xa5 den norske Bj\xc3\xb8rnsonfestivalen med foredraget \xc2\xabBj\xc3\xb8rnson og nasjonstanken\xc2\xbb. Hans deltakelse f\xc3\xb8rte til en viss debatt, da professor Bernt Hagtvet trakk seg fra \xc3\xa5 medvirke p\xc3\xa5 et seminar under festivalen. Han begrunnet det med Myrdals holdninger til Pol Pot-regimet i Kambodsja.'